ï»¿Anansi awapa watu hadithi

Hapo zamani za kale, Mungu wa  hadithi, alizifungia hadithi zote kwenye  sanduku la mbao, huko juu.  Watu duniani walihuzunika sana kwa  kuwa hawakuhadithiana.  Wakamwuliza Buibui Anansi,  mwerevu, awasaidie.  
Buibui Anansi alisokota utando mrefu  unaonata, akautumia kupanda hadi  mbinguni.  "Tafadhali nipe hadithi?" Buibui Anansi  alimwambia Mungu wa hadithi.  Lakini Mungu wa hadithi alimcheka  Anansi akisema, "Hadithi hizi ni ghali  mno. Wewe buibui mdogo hutaweza  kuzilipia."  
"Hadithi hugharimu pesa ngapi?"  Buibui Anansi aliuliza."  "Itabidi uniletee wanyama watatu  wakali tena wa kipekee. Chui mwenye  meno makali kama mkuki, nyigu  anayewauma watu, na nyoka  anayewameza watu," Mungu wa  hadithi alisema.  Alicheka tena. Alidhani kwamba  hadithi zake zilikuwa salama.  
Buibui Anansi alishuka chini polepole.  Aliwaza na kuwazua kisha akapata  mpango.  Alichimba shimo refu, akalifunika kwa  matawi na udongo ili lisionekane,  halafu, akaenda nyumbani.  Asubuhi iliyofuata, chui alikuwa  ameanguka kwenye lile shimo.  Alikuwa akikwaruza kuta za shimo  kwa hasira.  
"Hebu nikusaidie, rafiki yangu. Lala juu  ya vijiti hivi halafu nitakuvuta utoke  nje," Buibui Anansi alisema.  Buibui Anansi akautungia utando  wake unaonata kwenye mwili wa chui  na vijiti. Akamvuta hadi juu kwa  Mungu wa hadithi.  Lakini, Mungu wa hadithi alimcheka  akauliza, "Wako wapi nyigu na nyoka?"  
Buibui Anansi alirudi tena ardhini  kumtafuta mnyama wa pili. Alifikiri  hatimaye akapata wazo. Alichukua  kibuyu kilichojaa maji na kwenda  kwenye mti walimoishi nyigu.  Akamwagilia nyumba ya nyigu maji  mpaka ikalowa kabisa. Kisha  akatafuta jani la mgomba akajikinga  nalo kichwani. Akajimwagilia maji  yaliyobaki kila sehemu ya mwili.  
Akawaita nyigu, "Aisee nyigu! Njooni  mwone! Mvua inanyesha! Ingieni  haraka ndani ya kibuyu changu ili  mjikinge na mvua."  Nyigu hawapendi kulowa maji.  Walikimbilia ndani ya kibuyu cha  Buibui Anansi.  
Kwa kasi, Buibui Anansi aliutungia  utando wake kwenye mlango ili nyigu  wasitoke kamwe.  Akawabeba wote hadi juu kwa Mungu  wa hadithi. Lakini, Mungu wa hadithi  alisema, "Wapi nyoka?"  Wakati huu hakucheka.  
Kwa hivyo, Buibui Anansi alirudi  ardhini tena. Alifikiri lakini hakuna  wazo zuri lililomjia akilini.  Basi akamwuliza mkewe aliyekuwa na  wazo bora sana. Walishirikiana  kutafuta kijiti kimoja kirefu na kamba  dhabiti.  Walipofika karibu na mto alimoishi  nyoka, walianza kubishana.  
Mmoja alidai kuwa kijiti kile kilikuwa  kirefu huku mwingine akisema sivyo.  Nyoka alitoka majini akawauliza  sababu ya mabishano yao. "Mke  wangu anasema kwamba kijiti hiki ni  kirefu kukuliko wewe. Lakini si kweli,"  Buibui Anansi alisema.  "Mimi ni mrefu kuliko kijiti hicho! Hebu  kiweka karibu nami nijipime," nyoka  alijibu.  
 Buibui Anansi alifanya hivyo.  Alimfunga yule nyoka kwenye kijiti kile  kwa kutumia kamba ili kumnyoosha  sawasawa.  Alimbeba hadi juu mbinguni.  
Mungu wa hadithi akaridhika na  malipo ya Buibui Anansi.  Akafungua sanduku lake la mbao,  akampa Buibui Anansi hadithi. Buibui  Anansi alizigawa kwa mkewe, watu  pamoja na wanyama.  Hadithi ni za kuhadithia wala si za  kuficha sandukuni.  

You are free to download, copy, translate or adapt this story and use the illustrations as long as you attribute in the following way:  Anansi awapa watu hadithi  Author - Ghanaian folktale  Translation - Mutugi Kamundi  Illustration - Wiehan de Jager  Language - Kiswahili  Level - Longer paragraphs  Â© Ghanaian Folktale 2014  Creative Commons: Attribution 4.0  Source www.africanstorybook.org 

Question: Hadithi ni za kuhadithiana wala si za kuficha wapi
Answer: Sandukuni